Krajská prokuratúra Banská Bystrica 
Partizánska cesta 1, 975 62 Banská Bystrica 1 	

Sp. zn. : Kv 42/08/6600	Banská Bystrica, 29.11.2012
EEČ : 2-44-7-2012

U Z N E S E N I E

Trestná vec:	obvinený XXXXX 
Obzvlášť závažný zločin:	Nedovolená výroba a držanie jadrových materiálov, rádioaktívnych látok, vysoko rizikových chemických látok a vysoko rizikových biologických agensov a toxínov podľa § 298 odsek 1, odsek 2, písmeno a), odsek 4 písmeno b) Trestného zákona s poukazom na § 138 písmeno i) Trestného zákona

Rozhodol: 	prokurátor Krajskej prokuratúry Banská Bystrica
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ktorého sa mal dopustiť na tom skutkovom základe, že XXXXX, XXXXX XXXXX, XXXXX, XXXXX XXXXX, pôsobiaci ako organizovaná skupina, zabezpečili na území Ukrajiny  jadrový materiál,  ktorý XXXXX, ako sprostredkovateľ od augusta roku 2007 vo Fiľakove ponúkal na predaj,  pričom dňa 06.10.2007 predložil vo Fiľakove záujemcovi o kúpu vzorku 2,1 g čierneho prášku,  ktorá bola analyzovaná Kontrolným chemickým laboratóriom Civilnej ochrany Ministerstva vnútra Slovenskej republiky v Slovenskej Ľupči, ako rádioaktívny materiál uránu 235U a  238U  s tým, že takejto látky je na predaj väčšie množstvo, následne však bol vzatý do väzby pre inú trestnú činnosť v Českej republike, preto v ponuke na predaj pokračovali XXXXX XXXXX spolu s XXXXXm XXXXX a XXXXX XXXXX, pričom po niekoľkých stretnutiach so záujemcom a dohode na sume 1.300,- USD za gram materiálu, dňa 28.11.2007 v dopoludňajších hodinách prišli na hraničný prechod medzi Slovenskou republikou a Maďarskou republikou Pribeník-Lacacseke, kde sa všetci stretli so záujemcom o kúpu tohto tovaru, kde po dohode, že sa stretnú v popoludňajších hodinách, z miesta odišli  a následne v čase o 13.50 hodine na dohodnuté miesto v obci Pribeník na území Slovenskej republiky prišli len XXXXX XXXXX s XXXXXm XXXXX, ktorí boli zadržaní políciou Slovenskej republiky s materiálom, ktorý bol analyzovaný Kontrolným chemickým laboratóriom Civilnej ochrany Ministerstva vnútra Slovenskej republiky v Jasove ako jadrový materiál uránu vážiaci 481,4 g s predbežne nameranými hodnotami aktivity pre 235U-2.105 Bq a 238U- 5.109Bq, v ktorom úroveň obsahu rádionuklidov neumožňuje tejto látke vyňatie spod administratívnej kontroly podľa prílohy číslo 2. Nariadenia vlády číslo 345/2006 Zbierky zákonov O základných bezpečnostných požiadavkách na ochranu zdravia pracovníkov a obyvateľov pred ionizujúcim žiarením a takýto materiál podlieha v zmysle zákona číslo 541/2004 Zbierky zákonov O mierovom využívaní jadrovej energie (atómový zákon)  kontrole Úradu jadrového dozoru Slovenskej republiky, ktorého predajom by páchatelia získali  sumu 625.820,- USD, čo je podľa kurzu Národnej banky Slovenska na deň 28.11.2007 suma 14.121.002,- Sk (po prepočte konverzným kurzom 468.731,39 EUR),
lebo je trestné stíhanie neprípustné podľa § 9 odsek 1 písmeno g
Odôvodnenie:
Vyšetrovateľ Prezídia Policajného zboru, Úradu boja proti organizovanej kriminalite, Odboru Stred Banská Bystrica viedol od 08.10.2007 trestné stíhanie pre obzvlášť závažný zločin nedovolenej výroby a držania jadrových materiálov, rádioaktívnych látok, vysoko rizikových chemických látok a vysoko rizikových biologických agensov a toxínov v štádiu prípravy podľa § 13 odsek 1,  § 298 odsek 1, odsek 4 písmeno b) Trestného zákona. Uznesením vyšetrovateľa ČVS:PPZ-21/BOK-S-2008 zo dňa 08.01.2008 bolo podľa § 206 odsek 1 Trestného poriadku v tejto trestnej veci vznesené obvinenie XXXXX XXXXX za obzvlášť závažný zločin nedovolenej výroby  držania jadrových materiálov, rádioaktívnych látok, vysoko rizikových chemických látok a vysoko rizikových biologických agensov a toxínov podľa § 298 odsek 1, odsek 2 písmeno a), odsek 4 písmeno b) Trestného zákona s poukazom na § 138 písmeno i), na tom skutkovom základe, ako je to uvedené vo výrokovej časti tohto uznesenia.
	Rozhodnutím ministerky spravodlivosti Slovenskej republiky číslo 13385/2010-8307-RJ zo dňa 26.02.2010 bol podľa ustanovenia § 529 odsek 2 Trestného poriadku na návrh Generálnej prokuratúry Slovenskej republiky číslo V GPt 397/09-4 z 08.12.2009 vydaný súhlas s podaním žiadosti o odovzdanie vyššie uvedeného trestného konania vedeného na území Slovenskej republiky proti štátnemu občanovi Ukrajiny XXXXX XXXXX na Ukrajinu. Trestné stíhanie obvineného tak bolo odovzdané do cudziny a v Slovenskej republike bolo trestné stíhanie podľa § 228 odsek 2 písmeno a) Trestného poriadku prerušené uznesením ČVS:PPZ-19/BOK-S-2008 dňa 13.10.2009. 
	Generálna prokuratúra Ukrajiny listom číslo 14/2/2-30784-08 zo dňa 05.09.2012 oznámila, že rozhodnutím Užhorodského mestského a okresného súdu Zakarpatského kraja číslo konania 1/712/645/2012 zo dňa 04.05.2012 bolo trestné stíhanie XXXXX XXXXX zastavené na základe amnestie. Rozhodnutie nadobudlo právoplatnosť dňa 11.05.2012. Z uvedeného rozhodnutia, ktoré bolo prílohou listu, vyplýva, že o skutku, ktorý bol predmetom trestného stíhania v Slovenskej republike, vedenom na Prezídiu Policajného zboru, Úrade boja proti organizovanej kriminalite, Odboru Stred Banská Bystrica, pod ČVS:PPZ-19/BOK-S-2008, bolo právoplatne rozhodnuté. 
	Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.
	Podľa § 9 odsek 1 písmeno g) Trestného poriadku  trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. Podľa článku 35 odsek 1 písmeno a) Európskeho dohovoru o odovzdávaní trestného konania (publikovaného pod číslom 551/1992 Zbierky), osobu, nad ktorou bol vynesený právoplatný a vykonateľný trestný rozsudok, nemožno pre ten istý čin ani stíhať, ani odsúdiť, ani na nej nemožno vykonať trest v inom zmluvnom štáte, pokiaľ bola zbavená viny.
	Citované ustanovenia Trestného poriadku a medzinárodnej zmluvy zakotvujú princíp, podľa ktorého nie je možné trestne stíhať osobu, voči ktorej bolo trestné stíhanie za ten istý skutok, prevzaté justičnými orgánmi dožiadanej zmluvnej strany, skončené právoplatným a vykonateľným trestným rozsudkom. Keďže trestné stíhanie obvineného XXXXX XXXXX za predmetný skutok bolo odovzdané na Ukrajinu, kde bolo právoplatne skončené vyššie uvedeným rozhodnutím súdu, muselo byť trestné stíhanie voči tomuto obvinenému zastavené.

Poučenie:
Proti tomuto uzneseniu je prípustná sťažnosť, ktorú možno podať u prokurátora krajskej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Kamil Baran
prokurátor